XXX.  Bulla confirmatoria omnium jurium ac privilegiorum monasterii Sanctae Mariae de Castellione.   (Anno 1144, Maii 10.) [MURATORI  Antiq. Ital.,  V, 819.]
Author: Lucius II

LUCIUS episcopus, servus servorum Dei, dilectis filiis ALBERTO abbati monasterii Sanctae Mariae de Castellione, ejusque fratribus tam praesentibus quam futuris, regularem vitam professis in perpetuum.

Desiderium, quod ad Religionis propositum, et animarum salutem pertinere cognoscitur, animo nos decet libenti concedere, et petentium desideriis congruum impertiri suffragium. Eapropter, dilecti in Domino filii, vestris justis postulationibus clementer annuimus, et praefatum monasterium, quod Beati. Petri juris existit, in quo divino mancipati estis obsequio, in ejusdem apostolorum principis jus, protectionemque suscipimus, et praesentis scripti privilegio communimus. Statuentes ut quascunque possessiones, quaecunque bona idem monasterium juste et canonice possidet, aut in futurum concessione pontificum, largitione regum, vel principum, oblatione fidelium, sive aliis justis modis, praestante Deo poterit adipisci, firma vobis vestrisque successoribus et illibata permaneant. In quibus haec suis duximus exprimenda vocabulis: Ecclesiam Sancti Salvatoris de Basilica ducis, cum omnibus suis pertinentiis: Ecclesiam Sancti Remigii de Palude: Ecclesiam Sancti Eusebii de Gavi: Cellam Sancti Benedicti de Guasto, cum omnibus suis pertinentiis: Ecclesiam Sanctae Mariae de Charitate, quae in Mantnano suburbio sita est: Ecclesiam de Castello. . . . . Ecclesiam de Tasajalo: Quidquid possidetis in comitatu Lunensi, et Januensi, in comitatu Mutinensi, in loco scilicet, qui dicitur Solaria, et Herbaria, et in abbatia Sanctae Mariae de Corsica, quae appellatur Plaidelii, cum omnibus suis pertinentiis, et in Curte, quae vocatur Marca Regia, in Curte de Rupta, Castello Novo, Casale Albini et Sancto Andrea. Obeunte vero te nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris secundum Dei timorem et beati Benedicti Regulam elegerint. Electus vero a Romano pontifice benedicatur. Chrisma, oleum sanctum, consecrationes altarium, sive basilicarum, ordinationes monachorum, seu canonicorum vestrorum, qui ad sacros ordines fuerint promovendi, a quibus malueritis, catholicis accipiatis episcopis. Missas sane publicas in eodem monasterio celebrari, aut stationem, aut synodum, vel ordinationem aliquam, praeter abbatis voluntatem ab episcopo quolibet fieri prohibemus; sicque ab omni jugo, seu ditione cujuscunque personae vestrum coenobium liberum permanere sancimus. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur eorum prorsus, pro quorum regimine et sustentatione concessa sunt, usibus omnimodis profutura, salva in omnibus apostolicae sedis auctoritate. Si qua igitur in futurum ecclesiastica saecularisve persona, hanc nostrae confirmationis paginam sciens, contra eam temerario ausu venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, et hic bonae actionis fructum percipiat, et apud districtum judicem praemia aeternae pacis inveniat. Amen, amen, amen. Ego Lucius Catholicae Ecclesiae episcopus subscripsi. Ego Conradus Sabinensis episcopus subscripsi. Ego . . . . . . . . . . . . . . . . . . . . . . . . . . . Ego Guido presbyter cardinalis titulo Sancti Grysogoni subscripsi. Ego Albericus Ostiensis episcopus subscripsi. Ego Thomas presbyter cardinalis titulo Vestinae subscripsi. Ego P. . . . . . . manus Tusculanus episcopus subscripsi. Ego Manfredus presbyter cardinalis titulo Sanctae Savinae subscripsi. Ego Aribertus presbyter cardinalis Sanctae Anastasiae subscripsi. Ego Odo diaconus cardinalis Sancti Georgii ad Velum Aureum subscripsi. Ego Wido diaconus cardinalis Sanctorum Cosmae et Damiani subscripsi. Ego Joannes diaconus cardinalis Sancti Adriani subscripsi. Ego Joannes diaconus cardinalis Sanctae Mariae Novae suscripsi. Datum Laterani per manum Baronis capellani et scriptoris, VI Idus Maii, indictione VII, Incarnationis Dominicae anno 1144, pontificatus domini papae Lucii anno primo. Pendet chordula sine sigillo plumbeo.